Ricoffy, Frisco, Koffiehuis dalk nie meer koffie nieVolgens nuwe konsepregulasies deur die departement van landbou, grondhervorming en landelike ontwikkeling kwalifiseer Ricoffy, Koffiehuis en Frisco nie as koffie nie, omdat dit nie aan die nodige kriteria van régte koffie voldoen nie. Die departement het onlangs die eerste konsep van “regulasies wat verband hou met koffie, sigorei en verwante produkte wat in Suid-Afrika verkoop sal word” vir kommentaar beskikbaar gestel. Dit klassifiseer wat as koffie verkoop sal mag word. Volgens dié konsepregulasies is daar verskillende kategorieë van koffie, sigorei en verwante produkte. Dít wissel van suiwer koffie tot suiwer sigorei, en sluit gemengde koffie en koffiemengsels in wat minstens 75% koffie moet wees. In die kategorie vir “koffie-en-sigoreimengsels” moet die mengsel uit minstens 50% koffie bestaan en die kafeïeninhoud minstens 0,6% wees. Kitskoffie moet minstens 2,25% kafeïen bevat, terwyl kafeïenvrye koffie tot 0,32% kafeïen mag bevat. Die konsepregulasies bepaal dat enigiets wat “koffie” genoem word geen kleurmiddels of geurmiddels mag bevat nie. Gemaalde koffie of koffiepoeier moet ook altyd die “eienskappe van koffie bevat”. Kitskoffie moet volgens dié konsep “binne 30 sekondes in kokende water kan oplos” terwyl dit geroer word. Volgens Business Insider voldoen Koffiehuis, Ricoffy en Frisco nie aan dié vereistes van koffie nie. Koffiehuis kan hiervolgens nie as koffie beskou word nie, omdat dit glukose bevat. Ricoffy en Frisco kwalifiseer aan die ander kant glad nie as koffie, ŉ koffiemengsel of ŉ koffie-en-sigoreimengsel nie, omdat dit slegs 25% koffie bevat. Die publiek kan kommentaar lewer op die konsepregulasies tot einde September.